(ສພຊ) ວັນທີ 28 ກຸມພາ 2022 ທີ່ສະພາແຫ່ງຊາດ ໄດ້ມີພິທີປິດຊຸດເຝິກອົບຮົມທິດສະດີການເມືອງ–ການປົກຄອງ ໄລຍະສັ້ນ 45 ວັນ ຊຸດທີ VI ແລະ ຊຸດເຝິກອົບຮົມວຽກງານພັກ–ພະນັກງານ 5 ວັນ ຊຸດທີ III ຂອງຄະນະບໍລິຫານງານພັກສະພາແຫ່ງຊາດ ພາຍໃຕ້ການເປັນປະທານຂອງສະຫາຍ ປອ. ນາງ ສູນທອນ ໄຊຍະຈັກ ເລຂາ ທິການສູນກາງພັກ, ຮອງເລຂາຄະນະບໍລິຫານງານພັກສະພາແຫ່ງຊາດ, ຮອງປະທານສະພາແຫ່ງຊາດ ໂດຍການເຂົ້າຮ່ວມຂອງສະຫາຍ ນາງ ບຸນມີ ຈູນລະຈັກ ຮອງເລຂາຄະນະບໍລິຫານງານພັກ, ຮອງຫົວໜ້າສະຖາບັນການເມືອງ–ການປົກຄອງແຫ່ງຊາດ, ມີບັນດາສະຫາຍກໍາມະການຄະນະບໍລິຫານງານພັກສະພາແຫ່ງຊາດ, ຄະນະພັກຮາກຖານ, ຄະນະໜ່ວຍພັກຮາກຖານ, ຄະນະໜ່ວຍພັກພາຍໃນສະພາແຫ່ງຊາດ, ຄະນະຮັບຜິດຊອບຊຸດເຝິກອົບຮົມ, ຄູອາຈານຈາກສະຖາບັນການເມືອງ–ການປົກຄອງແຫ່ງຊາດ ແລະ ນັກເຝິກອົບຮົມເຂົ້າຮ່ວມ.
ໃນພິທີ ໄດ້ຮັບຟັງການຜ່ານບົດສະຫລຸບຜົນສໍາເລັດຂອງການເຝິກອົບຮົມທິດສະດີການເມືອງ–ການປົກ ຄອງ 45 ວັນ ຊຸດທີ VI; ມອບໃບຢັ້ງຢືນການເຝິກອົບຮົມວຽກງານພັກ–ພະນັກງານ ແລະ ໃບຢັ້ງຢືນການເຝິກອົບ ຮົມທິດສະດີການເມືອງ–ການປົກຄອງ ໄລຍະສັ້ນ 45 ວັນ ຊຸດທີ VI ໃຫ້ແກ່ນັກເຝິກອົບຮົມດັ່ງກ່າວ.
ໂອກາດດັ່ງກ່າວ, ສະຫາຍ ປອ. ນາງ ສູນທອນ ໄຊຍະຈັກ ໄດ້ມີຄໍາເຫັນໂອ້ລົມ ແລະ ໄດ້ຍ້ອງຍໍຊົມເຊີຍ ແລະ ຕີລາຄາສູງທີ່ຄູອາຈານ ຈາກສະຖາບັນການເມືອງ–ການປົກຄອງແຫ່ງຊາດ ທີ່ມີຄວາມຮັບຜິດຊອບສູງໃນການສິດສອນຖ່າຍທອດຄວາມຮູ້ທາງດ້ານທິດສະດີ ແລະ ສົມທຽບໃສ່ພຶດຕິກໍາຕົວຈິງຢ່າງຕັ້ງໜ້າ ເຂົ້າໃນການເຝິກ ອົບຮົມ 45 ວັນ ແລະ ການເຝິກອົບຮົມວຽກງານພັກ–ພະນັກງານ ຊຸດທີ III; ພ້ອມນັ້ນ, ສະຫາຍຍັງໄດ້ສະແດງຊົມເຊີຍຕໍ່ບັນດາສະຫາຍນັກເຝິກອົບຮົມທັງໝົດ ທີ່ໄດ້ຮັບຜົນສໍາເລັດໃນບັ້ນເຝິກອົບຮົມໃນຄັ້ງນີ້; ພ້ອມທັງຮຽກ ຮ້ອງໃຫ້ບັນດານັກເຝິກອົບຮົມສືບຕໍ່ຄົ້ນຄວ້າທົບທວນຄືນເລື້ອຍໆ ເພື່ອກໍາແໜ້ນບົດຮຽນທີ່ຄູອາຈານຖ່າຍທອດໃຫ້.
(ພາບ ແລະ ຂ່າວ: ສອນສັກ ວັນວິໄຊ)